Document ID: 32008R1304

REGULAMENTUL (CE) NR. 1304/2008 AL COMISIEI
din 19 decembrie 2008
de modificare a Regulamentului (CE) nr. 1266/2007 în ceea ce privește condițiile de derogare pentru anumite animale din specii receptive de la interdicția de ieșire prevăzută în Directiva 2000/75/CE a Consiliului
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/75/CE a Consiliului din 20 noiembrie 2000 de stabilire a dispozițiilor specifice privind măsurile de combatere și de eradicare a febrei catarale ovine (1), în special articolul 9 alineatul (1) litera (c), articolele 11 și 12 și articolul 19 al treilea paragraf,
întrucât:
(1)
Regulamentul (CE) nr. 1266/2007 al Comisiei (2) stabilește norme pentru combaterea, monitorizarea, supravegherea și restricții privind deplasarea animalelor, în legătură cu boala limbii albastre, către și dinspre zonele cu acces reglementat.
(2)
Articolul 8 alineatul (1) din regulamentul menționat anterior prevede că deplasările de animale, de material seminal, ovule și embrioni ai acestora dintr-o exploatație sau un centru de colectare sau de depozitare de material seminal situat într-o zonă cu acces reglementat către o altă exploatație sau centru de colectare sau de depozitare de material seminal fac obiectul unei derogări de la interdicția de ieșire instituită de Directiva 2000/75/CE, cu condiția ca animalele, materialul seminal, ovulele și embrionii acestora să respecte condițiile prevăzute la articolul menționat.
(3)
Experiența a demonstrat că, în anumite state membre, eficiența măsurilor prevăzute în Regulamentul (CE) nr. 1266/2007 pentru a garanta protecția animalelor împotriva atacurilor vectorilor ar putea fi compromisă de o combinație de factori. Acești factori includ speciile-vectori, condițiile climatice, precum și tipul de creștere a rumegătoarelor receptive.
(4)
Prin urmare, cu titlu tranzitoriu, articolul 9a din Regulamentul (CE) nr. 1266/2007, astfel cum a fost modificat prin Regulamentul (CE) nr. 394/2008 (3), prevede că, până la 31 decembrie 2008, statele membre destinatare pot solicita ca deplasarea anumitor animale care intră sub incindența derogării prevăzute la articolul 8 alineatul (1) din Regulamentul (CE) nr. 1266/2007 să răspundă la condiții suplimentare pe baza unei evaluări a riscului, luând în considerare condițiile entomologice și epidemiologice în care animalele sunt introduse.
(5)
În perioada ulterioară adoptării măsurii tranzitorii, experiența a demonstrat că, în anumite state membre, aplicarea măsurilor pentru garantarea protecției animalelor împotriva atacurilor vectorilor nu este eficientă. În plus, Autoritatea Europeană pentru Siguranța Alimentară afirmă, în avizul privind boala limbii albastre din 19 iunie 2008 (4), că niciun protocol de tratament nu a fost aprobat în mod oficial în Comunitate pentru protecția eficientă a animalelor împotriva atacurilor vectorilor culicoizi.
(6)
Luând în considerare aceste circumstanțe și până la evaluarea științifică suplimentară, este necesar să se extindă perioada de aplicare a măsurii tranzitorii prevăzute la articolul 9a din Regulamentul (CE) nr. 1266/2007.
(7)
Prin urmare, Regulamentul (CE) nr. 1266/2007 ar trebui modificat în consecință.
(8)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
În teza introductivă de la articolul 9a alineatul (1) din Regulamentul (CE) nr. 1266/2007, data de „31 decembrie 2008” se înlocuiește cu „31 decembrie 2009”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 decembrie 2008.

Labels: 8
3
0
6
15